૨૦ ભાષામાં મોહમ્મદ અઝીઝે અત્યાર સુધીમાં ૧૮,૦૦૦ ગીતો ગાયાં છે. દેશ-વિદેશની પ્રાદેશિક ભાષાઓમાં રોમૅન્ટિક, ડિવોશનલ, કૉમેડી, કવ્વાલી જેવા દરેક પ્રકારનાં ગીતો ગાનારા મોહમ્મદ અઝીઝનો બૉલીવુડમાં લાંબો દોર ન ચાલ્યો એનું કારણ આપતાં તેઓ કહે છે, ‘મારું વ્યક્તિત્વ પણ કદાચ રફીસાહેબ જેવું રહ્યું છે એનું એક કારણ એ હોઈ શકે. હું એક સીધોસાદો મારી ધૂનમાં રહેનારો માણસ છું. મેં ક્યારેય મારો જાતે પ્રચાર નથી કર્યો. સમય બદલાતો ગયો એમ મીડિયા અને માર્કેટિંગનો જમાનો આવ્યો, જેમાં હું કાચો પડ્યો. અહીં વાત સારું-ખરાબ ગાવાની હતી જ નહીં. લોકો મારા અવાજને પસંદ કરતા હતા, પરંતુ હું મારું માર્કેટિંગ ન કરી શક્યો. ધીમે-ધીમે ઇન્ડસ્ટ્રીમાં કમર્શિયલાઇઝેશન વધવા માંડ્યું. બૉસને મળવા જતાં પહેલાં ચાર-પાંચ ચેલાઓને પહેલાં મળવું પડે. મારું કોઈ ગ્રુપ નથી. મારા કૉન્ટૅક્ટ્સ ઓછા છે. એ જોતાં મને લાગે છે કે મારી સાથે થોડો અન્યાય થયો છે. હું કોઈની પાસે કામ માગવા જઈ શકું એમ નથી. એવુંબધું મને ફાવે એમ નથી.’